32005R1360
L 214/55
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1360/2005 НА КОМИСИЯТА
от 18 август 2005 година
за изменение на Регламент (EО) № 817/2004 относно определяне на подробни правила за прилагане на Регламент (EО) № 1257/1999 на Съвета относно подпомагането за селското развитие чрез Европейския фонд за ориентиране и гарантиране на земеделието (ФЕОГА)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 1257/1999 на Съвета от 17 май 1999 г. относно подпомагането за селското развитие чрез Европейския фонд за ориентиране и гарантиране на земеделието (ФЕОГА) и за изменение и отмяна на някои регламенти (1) и по-специално член 34 от него,
като има предвид, че:
(1)
Член 23 от Регламент (EО) № 1257/1999 предвижда възможност Общността да отпуска помощ на селските стопани, които поемат задължения в областта за селскостопанската околна среда, при условие че те отиват по-далеч от обикновеното прилагане на обичайните добри селскостопански практики. Срокът на някои от задълженията, поети в областта на селскостопанската околна среда за период от пет години, ще изтече преди 31 декември 2006 г. Поради въвеждането на принципа за съответствие, залегнал в раздел 1 на глава II на Регламент (EО) № 1782/2003 на Съвета (2) с който се установяват общи правила за режима на пряко подпомагане в рамките на общата селскостопанска политика, селските стопани, които не са поели ангажименти в областта на селскостопанската околна среда, имат различни задължения. Ще се прилагат нови правила за мярката в областта на селскостопанската околна среда пред следващия период на програмиране на развитие селските райони (2007-2013 г.).
(2)
Вместо да подписват нови договори за период от пет години според прилаганите правила за настоящия период на програмиране, държавите членки биха могли да пожелаят да продължат текущите договори в областта на селскостопанската околна среда, така че последната година от ангажимента да не започва по-късно от 31 декември 2006 година.
(3)
Налага се да се въведе елемент на гъвкавост в Регламент (EИО) № 817/2004 на Комисията (3) за случаите, при които селски стопани са прехвърлили значителни части от селскостопански площи, предмет на поет ангажимент в областта на селскостопанската околна среда, като се запазят преимуществата за селскостопанската околна среда в ангажимента.
(4)
Уместно е при това положение да се измени съответно Регламент (EО) № 817/2004. Измененията би трябвало да се прилагат от 1 януари 2005 г.,дата, на която срокът на някои начални договори би изтекъл.
(5)
Предвидените в настоящия регламент мерки са съобразени със становището на Управителния комитет на селскостопанските структури и развитие на селските райони,
ПРИЕ НАСТОЯЩИЯ РЕГЛАМЕНТ:
Член 1
Регламент (EО) № 817/2004 се изменя, както следва:
1)
В член 21 се добавя следният параграф:
„3. Ангажиментите в областта на селскостопанската околна среда, чийто срок изтича преди края на определения в член 42 от Регламент (EО) № 1257/1999 период на програмиране, могат да бъдат продължени от държавите- членки така, че последната година на ангажимента да не започва по-късно от 31 декември 2006 г.
Държавите- членки могат да разрешат корекция при селскостопанските площи, предмет на ангажимента на дадено стопанство, за да се вземе под внимание прехвърлянето на друго лице на част от стопанството на бенефициента по време на периода на продължението, стига тази корекция да не съкращава с повече от половината площта, предмет на ангажимента.“
2)
В член 36 първите два параграфа се заменят със следния текст:
„Когато по време на периода на изпълнение на ангажимент, поет като условие за отпускане на помощ, цялото или част от стопанството на бенефициера се прехвърля на друго лице, то може да поеме ангажимента за оставащия период. Ако ангажиментът не е поет, бенефициерът връща изплатената помощ.
При спазване на принципа на пропорционалност държавите-членки могат да не изискват връщането:
а)
ако в случай на окончателно преустановяване на селскостопанските дейности от бенефициер, изпълнил вече съществена част от своя ангажимент, не е осъществимо поемането на този ангажимент от наследяващия;
б)
ако прехвърлянето на част от стопанството на бенефициер става в течение на периода на продължаване на ангажимента в съответствие с член 21, параграф 3, и ако това прехвърляне не се отнася до повече от половината селскостопански площи, предмет на ангажимента преди продължаването.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Прилага се от 1 януари 2005 г. Първа алинея на параграф 3, член 21 от Регламент (ЕО) № 817/2004, добавен чрез член 1, параграф 1 на настоящия регламент обаче, не засяга валидността на продължените ангажименти преди датата на влизане в сила на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 август 2005 година.